b'\n_START_ARTICLE_\nChristianspris\n_START_PARAGRAPH_\nChristianspris eller Frederiksort var en dansk f\xc3\xa6stning lidt nord for byen Kiel. I 1632 begyndte Christian 4. at opbygge f\xc3\xa6stningen p\xc3\xa5 et retvinklet n\xc3\xa6s p\xc3\xa5 vestsiden af Kiel Fjord p\xc3\xa5 den slesvigske halv\xc3\xb8 Jernved. Form\xc3\xa5let var at sikre landet imod tyske tropper under tredive\xc3\xa5rskrigen._NEWLINE_Under Torstensson-krigen i 1643 rykkede imidlertid svenske tropper ind i f\xc3\xa6stningen og forblev der indtil Freden i Br\xc3\xb8msebro i 1645, hvorefter danskerne igen bemandede f\xc3\xa6stningen. Efter Christian 4. d\xc3\xb8d lod kong Frederik 3. f\xc3\xa6stningen sl\xc3\xb8jfe. Men i 1663, da svenskerne igen truede, begyndte f\xc3\xa6stningens genopbygning. F\xc3\xa6stningen blev konstrueret som et uregelm\xc3\xa6ssigt femkant med fem bastioner p\xc3\xa5 hver side og en dobbelt vandgrav hele vejen rundt. I gravene befandt sig flere trekantede raveliner, som delvis var forbundet med hovedf\xc3\xa6stningen. P\xc3\xa5 strandsiden udenfor voldene opf\xc3\xb8rtes yderligere skanser og s\xc3\xb8batterier. Genopbygningen blev ledet af den danske milit\xc3\xa6ringeni\xc3\xb8r Henrik Ruse. Den nybyggede f\xc3\xa6stning, som i 1790 n\xc3\xa5ede sin st\xc3\xb8rste udstr\xc3\xa6kning, skiftede under Frederik 5. navnet til Frederiksort._NEWLINE_I 1800-tallet blev f\xc3\xa6stningen to gange besat. I vinteren 1813/1814 rykkede igen svenske tropper ind i kastellet og under Tre\xc3\xa5rskrigen 1848 blev f\xc3\xa6stningen endelig besat af den tysksindede opr\xc3\xb8rsh\xc3\xa6r._NEWLINE_Efter 1864 byggede pr\xc3\xb8jserne p\xc3\xa5 stedet en stor marinestation og rev mange af de danske bygninger ned. Af f\xc3\xa6stningen er nu kun enkelte bygninger, \xc3\xb8stgraven og lidt af sydgraven tilbage, mens Frederiksort (tysk Friedrichsort) blev til en lille forstad til Kiel. I 1966 blev de resterende dele af f\xc3\xa6stningsomr\xc3\xa5det fredet. En del af f\xc3\xa6stningsomr\xc3\xa5det er imidlertid overgroet. Et s\xc3\xb8dige ved strandsiden beskytter det dybtliggende omr\xc3\xa5de mod oversv\xc3\xb8mmelser. Arealet er i dag privatejet og ikke tilg\xc3\xa6ngelig for offentligheden. Men der findes planerne om at \xc3\xa5bne f\xc3\xa6stningen for offentligheden i fremtiden.'